
ДО
ОБЩИНСКИ СЪВЕТ ЗЛАТОГРАД


ДОКЛАДНА ЗАПИСКА
от Мирослав Янчев – Кмет на Община Златоград

Относно: Отчет за изпълнение на Капиталова програма на Община Златоград за 2025 г.

УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,

Представям ви отчет за изпълнението на Капиталовата програма за 2025г.
С Приложение № 5 към т.2 на Решение № И 408 от 20.05.2025г. на Общински съвет Златоград, е приета Капиталова програма на Община Златоград за 2025 г.
През отчетния период Капиталовата програма е изменяна и допълвана, както следва:
· с Решение № И 421 от 19.06.2025г. на Общински съвет Златоград, относно допълване на програмата с нови обекти на обща стойност 56 133 лв. във функции „Образование“; „Социално осигуряване, подпомагане и грижи“; „Култура, спорт, почивни дейности и религиозно дело“ и промяна по дейности и параграфи на обекти от функции „Жилищно строителство, благоустройство, комунално стопанство и опазване на околната среда“; „Култура, спорт, почивни дейности и религиозно дело“; „Икономически дейности и услуги“;
· с Решение № И 455 от 22.07.2025г. на Общински съвет Златоград, с което се актуализират обекти и свързаната с това промяна в предназначението на финансите.
· с Решение № И 489 от 09.09.2025г. на Общински съвет Златоград, относно промяна на програмата, касаеща преразпределение на средства;
· с Решение № И 543 от 11.11.2025г. на Общински съвет Златоград, за допълване на програмата с нов обект на стойност 9 000 лв. във функция „Образование“;
· с Решение № И 544 от 11.11.2025г. на Общински съвет Златоград, относно промяна на програмата, свързана с преструктуриране на разходите и допълването ѝ с нови обекти, съгласно приложена Таблица № 1;
· с Решение № И 545 от 11.11.2025г. на Общински съвет Златоград, за допълване и промяна на програмата;
· с Решение № И 591 от 16.12.2025г. на Общински съвет Златоград, касаещо промяна на програмата, във връзка с преразпределение на средства и разплащане на задължения.

След извършените изменения и допълнения общият размер на Капиталова програма за капиталови разходи на Община Златоград за 2025 г. е 7 852 288 лв., в т.ч.:
· целева субсидия за капиталови разходи по чл.53 от ЗДБРБ за 2025г. – 1 005 900 лв.;
· допълнителна целева субсидия за капиталови разходи по чл.57, ал.1 от ЗДБРБ за 2025г. – 826 562 лв.
· субсидии и трансфери от ДБ и трансфери от други БО - 207 652 лв.
· възстановим ДДС от НАП за обекти по Приложение 3 по реда на ЗДДС /колона 7/  – 419 277 лв.; 
· преходен остатък с източник целеви субсидии и трансфери от ДБ и други организации – 2 423 807 лв.; 
· други източници на финансиране - дарения, ПУДООС, заеми и други - 6 676 лв.
· европейски средства, със съответното съфинансиране  – 2 962 414 лв.
Към 31.12.2025 г. са разплатени средства в размер на 3 338 353 лв., в т.ч.:
· целева субсидия за капиталови разходи по чл.53 от ЗДБРБ за 2025г. – 130 964 лв.;
· допълнителна целева субсидия за капиталови разходи по чл.57, ал.1 от ЗДБРБ за 2025г. – 228 588 лв.;
· субсидии и трансфери от ДБ и трансфери от други БО – 31 060 лв.;
· възстановим ДДС от НАП за обекти по Приложение 3 по реда на ЗДДС /колона 15/ – 419 277 лв.; 
· преходен остатък с източник целеви субсидии и трансфери от ДБ и други организации – 1 265 967 лв.; 
· други източници на финансиране - дарения, ПУДООС, заеми и други - 6 676 лв.;
· европейски средства, със съответното съфинансиране  – 1 255 821 лв.
През отчетния период са изпълнявани дейности по проектиране и инвестиционна подготовка на обекти, благоустрояване, изграждане и реконструкция на общинската инфраструктура, доставка на дълготрайни материални активи и други капиталови разходи, финансирани със средства от държавния бюджет, преходен остатък, европейски средства и други източници на финансиране. Извършените дейности включват: проектантски дейности, строително-монтажни работи, упражняване на строителен и авторски надзор по време на строителството.
По обектите, за които средствата се предоставят на второстепенните разпоредители с бюджет - общинските училища и детски градини, както и по обектите за социални услуги, предвидените в капиталовата програма дейности са изпълнени и финансово отчетени в рамките на отчетния период. 
Включените в програмата строителни дейности се изпълняват съобразно договорените срокове и етапи на реализация, като конкретни фази от същите са завършени и напълно разплатени към края на 2025г. Налице са и дейности, по които изпълнението е завършено, но окончателното финансово приключване предстои след приемане на извършените работи и приключване на договорните отношения. Някои от строителните обекти преминават като преходни за 2026г., като към 31.12.2025г. са изпълнени отделни етапи от договорите и са извършени авансови и междинни плащания.
По позициите от капиталовата програма, предвиждащи извършване на проектантски дейности са сключени съответните договори и е възложено изпълнението им. За част от обектите са предадени проектните разработки, и са възложени доклади за оценка за съответствие, а по други проектирането е в процес на изпълнение към края на отчетната година.
Позиции от №21 до №24, №26, от №28 до №32 и от №38 до №81 от капиталовата програма са предвидени за проектиране на обекти от уличната и техническата инфраструктура на територията на общината, има сключени договори и е започнало изготвянето на инвестиционните проекти. Единствено за позиция 69 „ул. „Гео Милев“ с. Старцево от о.т.263 през о.т.264 към о.т.268 и прилежащи УПИ в кв.48 с дължина 90м - КПИИ-ПУП и проектиране“ изпълнението не е започнало поради необходимост от предварително изготвяне и одобряване на подробен устройствен план и отстраняване на установени несъответствия в кадастралната основа.
Към 31.12.2025г. за част от позициите от програмата не са извършени разходи, независимо че са предприети действия за подготовката и реализацията им. Основните причини са свързани с продължаващо проектиране, необходимост от изготвяне и одобряване на подробни устройствени планове, процедури по съгласуване на проектната документация с компетентни институции, изготвяне на доклади за оценка за съответствие или издаване на разрешения за строеж. Такива са например:
Позиция 27 „Улица „Младост“  от о.т.124 през о.т.361 до о.т.133,  L=160м - с. Долен- ППР, СМР, АН и СН“, за който обект е сключен договор за инженеринг и ще бъде изпълнен след приключване на процедурата по изготвяне и одобряване на подробен устройствен план.
По позиция 83 „Благоустрояване площад и обновяване на площи за широко обществено ползване в с. Долен /ПМС 315/19.12.2018г./“ е налице правен спор относно материално право, което налага спирането на строителството със съставянето на Акт образец 10.
За позиция 84 „Монетен дом в сграда с идентификатор 69105.1.905.1 по КК с. Старцево (неурбанизирана територия) - ремонт и преотреждане“ е възложено изготвяне на инвестиционен проект, като проектантските дейности продължават към края на отчетната година.
За извършване на заложените дейности в позиция 86 „Проектиране на канализация „Ушев дол“ с. Старцево от о.т.366 на ул. „Антон Страшимиров“ до о.т.180  на ул. „Крайречна““ е поискано предварително съгласие от РИОСВ и съответното становище от Басейнова дирекция ИБР, което забавя възлагането на проектирането. 
Във връзка с изпълнение на дейностите по позиция 89 „Подпорна стена за укрепване на десния бряг на река Малка, при УПИ II; УПИ V-търговия; УПИ VI-търговия и УПИ VII-озеленяване в кв.96, гр. Златоград“ е необходимо провеждане на процедури по учредяване право на строеж на подпорна стена  в коритото на реката, което е необходимо условие за последващото възлагане на проектантски дейности.
Имотът предмет на дейностите по позиция 97 „Паркинг и възстановяване на пазар в кв.72 по ПУП на гр. Златоград с идентификатор 31111.35.771, акт за общ-собственост № 1582/25.10.2018“ е с одобрен Подробен устройствен план и е обект на предходни инвестиционни намерения на Община Златоград. През 2024г., в изпълнение на споразумение с Министерство на регионалното развитие и благоустройството, бе започната реализация на проект за изграждането на парк, като за същия има влязло в сила разрешение за строеж, както и сключен договор с изпълнител, с който вече са реализирани частични дейности на място.
Предвид това, изпълнението на новата концепция за изграждане на паркинг и възстановяване на пазар на този етап не е приложима, доколкото територията е обвързана с вече влязъл в сила административен акт (разрешение за строеж) и би създало правна и техническа несъвместимост с вече стартиралите дейности. С оглед и напредналата реализация на настоящия проект, неговото едностранно прекъсване би поставило общината в обективен риск от възникване на правно противоречие и евентуални договорни неустойки. Ето защо във връзка с вече ангажирания ресурс и нормативната уредба, реализацията на обекта не може да бъде осъществена в планирания вид.
За позиция 99 „Топлопреносна мрежа с. Ерма река - проектиране и частично СМР“ на 06.08.2025г. е обявена обществена поръчка за избор на изпълнител за изготвяне на проектна документация, изпълнение на строително-монтажни работи и упражняване на авторски надзор, като същата е прекратена, поради непостъпване на нито една оферта. Аналогични процедури за възлагане са проведени два пъти през 2024г., като и двете процедури са прекратени, тъй като в определения срок не са постъпили оферти.
Към 31.12.2025 г. част от включените в програмата обекти не са приключили окончателно и преминават като преходни за 2026 г. предвид етапа на тяхното изпълнение или необходимостта от приключване на съпътстващи технически, административни и финансови процедури, които са неразделна част от инвестиционния процес.
Предвид гореизложеното, предлагам Общински съвет Златоград да приеме следното

РЕШЕНИЕ:

На основание чл.21, ал.1, т.6 от Закона за местното самоуправление и местната администрация, Общински съвет Златоград

РЕШИ:

Приема отчета за изпълнение на Капиталова програма на Община Златоград за 2025 г.

Приложение: Отчет за изпълнение на Капиталовата програма към 31.12.2025г.


С уважение,

МИРОСЛАВ ЯНЧЕВ
Кмет на Община Златоград


Изготвил:
инж. ТМ
Главен експерт „Кадастър и регулация“

Съгласували:
[bookmark: _GoBack]ЮХ/НМ/ЕЧ
	
В Общинска администрация Златоград функционира  Система за  управление на качеството и информационната
сигурност, в съответствие с изискванията на стандартите ISO 9001:2008 и ISO 27001:2005.

